'Jaagduiwel' by rivier vervolg | Maroela Media
Die Range Rover jaag tussen swemmers deur in 'n rivier. (Foto: Skermgreep uit video)
Die bestuurder van die Range Rover wat op Nuwejaarsdag tussen swemmers deur by 'n rivier in KwaZulu-Natal gejaag het, word nou strafregtelik vervolg.
Lt.kol. Nqobile Gwala, woordvoerder van die polisie, sê die 31-jarige verdagte is kort ná die voorval by Pelican-eiland in die hawe van Richardsbaai in hegtenis geneem en het intussen in die plaaslike landdroshof verskyn.
Hy staan tereg op die gebruik van 'n voertuig in 'n kusgebied sonder toestemming en verskyn weer vroeg volgende maand in die beskuldigdebank.
Daar kan in beeldmateriaal op sosiale media gesien word hoe die silwerkleurige Range Rover onder luide gejil deur die water jaag terwyl twee insittendes hul koppe by die voertuig se sondak uitsteek. In nog 'n video kan daar gesien word hoe die voertuig eindelik in die water beland en vasval.
Gwala sê die polisie het Nuwejaarsdag 'n klagte ontvang oor dié video's op sosiale media. 'n Ondersoek is van stapel gestuur en meer inligting rakende die bestuurder is ingewin.
Die verdagte is eindelik op 4 Januarie na die Richardsbaai-polisiestasie geneem waar hy in hegtenis geneem en aangekla is.
Die man verskyn weer op 10 Februarie in die hof.
Maroela Media het 'n navraag aan die Nasionale Vervolgingsgesag (NVG) gestuur om meer inligting rakende die verdagte te bekom en wag nog op terugvoer.
— AyandaMsweli..Traffic Anchor Ukhozifm (@ayandamsweli46) January 2, 2022
MRK genader oor eenmeter-reël vir skole
nou wat van poging tot moord siende hy daar gejaag het tussen mense? hul lewens was in gevaar.
Waar is roekelose en nalalige bestuur asook poging tot moord vir sy passasiers asook mense in die water??
Duur motor maar geen breins. Lekker ou Richardsbaai. Die motor wou seker n bietjie gaan afkoel. He he hee eee
Ja nee. As die alkohol vloei…..
Ongelooflik hoe hy ander se lewens in gevaar stel. Hy was seker gesuip of iets, want normale mense doen nie sulke goed. Hoop hy word goed gestraf.